ગુજરાતની ઓળખ ગાંધીજી છે. ગુજરાતની ઓળખ સરદાર છે. ગુજરાતની ઓળખ નરસિંહ મહેતા અને દયાનંદ સરસ્વતી પણ છે. ગુજરાતની ઓળખ સત્યાગ્રહ આશ્રમ છે. ગુજરાતની ઓળખ સાસણ ગીરના સિંહ છે. ગુજરાતની ઓળખ ઈસરો પણ છે. તો ગુજરાતની ઓળખ ‘અમૂલ’ પણ છે. ‘અમૂલ’ એ ગુજરાતમાં સર્જાયેલી શ્વેતક્રાંતિનું પ્રતીક છે. આઝાદી બાદ દેશ વિકાસ માટે ઝઝૂમતો હતો ત્યારે ગુજરાતમાં ચરોતર તરીકે ઓળખાતા વિસ્તારમાં શ્વેતક્રાંતિનો પાયો નખાયો. ચરોતરને કવિ ન્હાનાલાલે ‘ગુજરાતની ફળદ્રુપ રસકુંજ’ કહી છે. આ ચરોતરનું નડિયાદ એ સરદાર સાહેબનું જન્મસ્થળ છે અને અનેક સાહિત્યકારોનું સાહિત્ય તીર્થ છે. તે આણંદ તે ગુજરાતને વિશ્વના નકશા પર મૂકી દેનાર ‘અમૂલ’નું જન્મસ્થળ છે.